У Вікіпедыі ёсць артыкулы пра іншых асоб з прозвішчам Башарымава.
**Але́ся Башары́мава** (нар. 1987, Магілёў) — беларуская паэтка і перакладніца.

Біяграфія
---------

Скончыла класу Магілёўскага абласнога ліцэя № 1 з інфарматычна-матэматычным ухілам. У 2004 годзе паступіла ў эканамічны ўніверсітэт у Мінску, які скончыла ў 2009 годзе. Пасля гэтага на працягу 2 гадоў працавала маркетолагам. Захапленне творчасцю Тувэ Янсан прывяло да спробаў перакладаць з шведскай мовы.

Творчасць
---------

Аўтар зборніку вершаў «*Расамаха*» (выдавецтва «Медысонт», 2020). Творы друкаваліся ў газеце «Раніца», калектыўных зборніках конкурсаў маладых літаратараў, што праводзіў Беларускі ПЭН-цэнтр: «*Групавы партрэт з бабай Броняй*» (2007), «*Святая праўда ды іншыя казкі*» (2009), «*Птушкі лёгкіх паводзінаў*» (2011). Вершы перакладаліся на ўкраінскую, грузінскую, літоўскую мовы.

У дэбютны зборнік паэзіі Алесі Башарымавай «Расамаха» ўвайшлі выбраныя вершы за 2004—2018 гады. Паэтка так апісвае сваю кнігу:

|  |  |  |
| --- | --- | --- |
| "| 
«Расамаха» — кніга вечнай стомы і руху, бегу праз лясы і балоты, шуканняў у краявідах. Кніга слядоў, якімі можаце прайсці і вы.
 | "|

Зборнік вершаў Алесі Башарымавай «Расамаха» названы найлепшай паэтычнай кнігай на беларускай мове 2020 года — пра гэта абвешчана 31 мая 2021, арганізатарамі прэміі выступілі Беларускі ПЭН-цэнтр, Саюз беларускіх пісьменнікаў і Згуртаванне беларусаў свету «Бацькаўшчына».

Перакладніцкая дзейнасць
------------------------

Перакладае галоўным чынам з шведскай мовы. Пераклады народных і аўтарскіх казак, кароткай прозы, вершаў друкаваліся ў анлайн-часопісе перакладной літаратуры «ПрайдзіСвет», дадатку «Літаратурная Беларусь» да газеты «Новы час», часопісе «Дзеяслоў», зборніку містычнага апавядання «*Вусцішны пакой*», зборніку святочнага апавядання «*Падарунак на Каляды*», зборніку вершаў Тумаса Транстрэмера «*Пад вольным небам*», зборніку выбраных вершаў Эдыт Сёдэргран.

Пераклала на беларускую мову кнігі Тувэ Янсан пра мумітроляў «Камета над далінай мумітроляў» (разам з Настай Лабадой), «Капялюш Чарадзея», «Небяспечнае лета», «Мемуары Мумітаты» (выдавец Зміцер Колас); кнігі Астрыд Ліндгрэн «Малы і Карлсан, які жыве на даху», «Карлсан прылятае зноў» і «Карлсан хітруе зноў» (выдавецтва «Папуры»); шэраг кніг-карцінак: «Найлепшы спявак у свеце» (Ульф Нільсан і Эва Эрыксан) — выдавецтва «Кнігазбор», 2014, «Снежны чалавек» (Эва Суса і Бенжамен Шо) — выдавецтва «Кнігазбор», 2013, «Звяры, якіх ніхто не бачыў, апроч нас» (Ульф Старк і Лінда Бундэстам) выдавецтва «Koska». 2019; зборнік паэзіі Вернера Аспенстрэма «Літанне» (выдавецтва «Медысонт», 2019).

У перакладах Алесі Башарымавай на беларускую выходзілі творы такіх аўтараў як Дан Андэрсан, Карын Бое, Яльмар Сёдэрберг, Стыг Дагерман, Беатрыкс Потэр, Эдыт Несбіт, Ганс Крысціян Андэрсен, Сельма Лагерлёф, Парфірый Гаратак.

Узнагароды
----------

* Прэмія часопіса «ПрайдзіСвет» за найлепшы пераклад (2011)
* 1 месца ў першым конкурсе «Экслібрыс» за найлепшы пераклад (2012)
* Шорт-ліст прэміі «Дэбют» (2012)
* Шорт-ліст прэміі імя Карласа Шэрмана за найлепшы пераклад (2020)

Зноскі
------

1. ↑  Алеся Башарымава на сайце «ПрайдзіСвет»
2. ↑  nn.by
3. ↑  Алеся Башарымава на сайце «ПрайдзіСвет»
4. ↑  Літаратурная прэмія часопіса «ПрайдзіСвет» для перакладчыкаў (2011)
5. ↑  Конкурс «Экслібрыс»: цырымонія ўзнагароджання (ФОТА) Архівавана 16 мая 2021.
6. ↑  Абвясцілі намінантаў на літаратурную прэмію «Дэбют»
7. ↑  Абвешчаны кароткі спіс прэміі Шэрмана. Цырымонія ўручэння — 17 кастрычніка Архівавана 19 красавіка 2021.

Спасылкі
--------

* Урыўкі з твораў і перакладаў Алесі Башарымавай(недаступная спасылка)